Grodk (JoS/SN). Rozsud je spěšnišo přišoł hač wočakowany. Firma Hamburger Rieger tzwr je mjeztym započała nowu papjerowu mašinu na Grodkowskim stejnišću twarić. Tole připowědźichu zastupjerjo předewzaća w Grodku. „Twar druheje papjeroweje mašiny je najwjetši projekt stawiznow předewzaća“, rjekny jednaćelski nawoda zawoda Hamburger Containerboard Harald Ganster. Dohromady 370 milionow eurow chcedźa do stejnišća inwestować, něhdźe 34 milionow eurow z toho su spěchowanske srědki Europskeje unije. Na zakładźe stoprocentowskeje stareje papjery chcedźa wot lěća 2020 lětnje 493 000 tonow běłeje a bruneje žłobičkateje papjery produkować. Za to wutworja dołhodobnje 200 direktnych a hač do 400 indirektnych nowych dźěłowych městnow. Za trěbny kwalifikowany personal budu dalekubłanja trěbne. To nastupa tohorunja přidružnikow. „Předewšěm chcemy młodym ludźom atraktiwne dźěłowe šansy poskićić“, wuzběhny nawoda předsydstwa Prinzhorn Holding tzwr Cord Prinzhorn. „To zawěsća přichad ludźi do Łužicy, impulsy na bydlenskich wikach a etablěrowacu so łužisku jězorinu.
szl_Latn